En el marc de la creixent conscienciació mediambiental, l'empresa catalana Breinco, de materials per a la construcció, va crear la línia de productes eco-logic® amb tecnologia air clean®, que li valgué l'atorgament del Premi Disseny per al Reciclatge, que lliura la Generalitat de Catalunya, en l'edició de 2009.
Dintre de la línia eco-logic® destaca particularment el paviment fotocatalític, fabricat amb ciment TX Arca® de la italiana Italcementi.
És un producte capaç de reduir les substàncies contaminants presents en l'aire, com ara les PM10, els NO x, els SO x o els benzens, transformant-les, en presència de llum solar (o d'altra mena, de longitud d'ona inferior a 400 nm), en substàncies no tòxiques, a un ritme trenta vegades més ràpid que el que es produiria de manera natural.
Aquest ritme de degradació s'assoleix mitjançant la intervenció de TiO 2, fotocatalitzador que accelera l'oxidació dels contaminants i que gràcies a la tecnologia d'adherència a les llambordes aplicada roman intacte al llarg de tota la vida útil del paviment, sense desaparèixer.
El TiO 2 emprat també facilita la descomposició de compostos orgànics líquids o pastosos i de material biològic.
Les substàncies obtingudes són sals inorgàniques comunes (com nitrats i sulfats, provinents de NO x i de SO x, com per exemple Ca(NO 3 ) 2 o Ca(SO 4 ); o carbonats, provinents de policondensats aromàtics o de benzens, com per exemple CaCO 3 -2 ), que poden ser posteriorment arrossegades per la pluja o romandre en forma biodegradada al terra.
S'ha comprovat, en aquest sentit, que els valors màxims de nitrats obtinguts es troben dins els límits legals: per a 1 m 2 de paviment, en un any, els valors són de 15 mg/l (en aigües superficials) i d'1,6 mg/l (en aigües subterrànies).
Pel que fa a les reduccions de NO x assolides, han estat acreditades per l'Institut Fraunhofer de Biologia Molecular i Ecologia Aplicada, mitjançant proves de camp consistents a derivar cap a dos carrerons, un dels quals pavimentat amb llambordes air clean®, les emissions d'un motor dièsel.
Els dos carrerons han estat equipats amb mesuradors de NO x a 3 m de terra, i respecte del carreró amb llambordes estàndard, el de llambordes air clean® ha presentat unes reduccions de 18% i de 29% de NO 2 i de NO, respectivament.
Aquestes dades podrien haver estat de 25% i 41% si en els quatre mesos que ha durat la prova no hi hagués hagut un 30% menys d'intensitat lumínica que la mitjana anual.
S'estima a més que en absència de vent les reduccions de NO i de NO 2 podrien assolir el 70%.
Més enllà de les proves de camp, les llambordes amb tecnologia air clean® s'han provat en casos reals, entre d'altres llocs, a les ciutats alemanyes de Fulda (Hessen) i Erfurt (Turíngia; vegeu-ne imatge tot seguit), sempre amb la col·laboració de la companyia F. C. Nüdling GmbH, de paviments.
De la seva banda, la companyia britànica Tensar International Limited ha desenvolupat recentment el producte TriAxTM, una geomalla fabricada amb polipropilè extrudit que substitueix l'habitual trama quadrangular per una altra de triangular.
Aquesta innovació en matèria d'estabilització mecànica de sòls pot aportar, segons Tensar, tot un seguit de beneficis, com ara la reducció de l'espessor de la capa sense pèrdua de prestacions, l'augment de la vida útil del paviment, l'increment de la capacitat portant, la conservació del perfil de rasant i la possibilitat de fonamentar en sòls tous.
El disseny de la geomalla amb triangles millora el confinament dels àrids i en facilita la compactació i l'interbloqueig amb la malla.
El disseny de TriAxTM permet una distribució de les càrregues radial, en 360o, mantenint la rigidesa necessària en totes les direccions.